Jeļena Ostapenko, ook bekend as Aļona Ostapenko (gebore in Riga, 8 Junie 1997), is 'n Letse tennisspeler. Sy het op vyf begin tennis speel. Haar gunsteling oppervlak is hardebaan. Sy speel regshandig en het 'n dubbelhand-rughand. In 2015 kry sy 'n loslootjie om by die Wimbledon-kampioenskap te speel, wat haar grandslam-debuut inlui. Later daardie jaar speel sy die eerste keer tydens die Quebec-toernooi in 'n WTA-eindstryd. In 2016 vorder sy tot die eindrondte tydens die "Premier Five"-toernooi in Doha, en so ook in 2017 tydens die Charleston-toernooi. In 2017 behaal Ostapenko haar eerste WTA-titel op die dubbelspel-toernooi in Sint Petersburg (saam met die Poolse Alicja Rosolska). In 2017 wen sy ook die enkelspel op Roland Garros, haar eerste grandslam-titel, asook die eerste vir 'n speler uit Letland. Sy het eers vir Louisa Chirico, Mónica Puig, Lesja Tsoerenko en Samantha Stosur uitgestof, waarna sy Caroline Wozniacki in die kwarteindronde klop, vir Timea Bacsinszky in die halfeindronde, en die derde gekeurde Simona Halep in die eindstryd verslaan.